ปรับเพิ่มหนี้สาธารณะไทยเป็น2.78ล้านล้าน
อนุมัติแผนบริหารหนี้ปี 2555 ก่อหนี้เพิ่มอีก 1.6 หมื่นล้านบาท เป็น 2.78 ล้านล้านบาท
18 ก.ค. 2555

อนุมัติแผนบริหารหนี้ปี 2555 ก่อหนี้เพิ่มอีก 1.6 หมื่นล้านบาท เป็น 2.78 ล้านล้านบาท
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) มีมติอนุมัติการปรับปรุงแผนบริหารหนี้สาธารณะประจำปีงบประมาณ 2555 ครั้งที่ 4 โดยปรับเพิ่มวงเงินก่อหนี้จาก 2.26 ล้านล้านบาท เป็น 2.78 ล้านล้านบาท หรือเพิ่มขึ้น 1.64 หมื่นล้านบาท
ทั้งนี้ การก่อหนี้ที่เพิ่มขึ้นดังกล่าวพบว่าเป็นการก่อหนี้ตามแผนปรับโครงสร้างหนี้ของรัฐบาล 1.8 หมื่นล้านบาท โดยเป็นการปรับโครงสร้างหนี้สัญญาเงินกู้และตั๋วสัญญาใช้เงินของหนี้เงินกู้ FIDF 3 ที่มีอัตราดอกเบี้ยลอยตัวให้เป็นพันธบัตรคงที่ และมีการปรับลดวงเงินก่อหนี้ของรัฐวิสาหกิจลง 1,560 ล้านบาท 
อย่างไรก็ตาม เมื่อพิจารณารายละเอียดการปรับปรุงแผนบริหารหนี้ฯ พบว่ามีโครงการที่ปรับลดวงเงินและขอเพิ่มวงเงิน ยกตัวอย่างโครงการที่สำคัญ ได้แก่ 1.เงินกู้เพื่อใช้ตามมาตรการสินเชื่อเพื่อลงทุนโครงสร้างพื้นฐานป้องกันน้ำท่วมนิคมอุตสาหกรรม วงเงิน 5,405 ล้านบาท 
2.วงเงินกู้เพื่อเป็นทุนหมุนเวียนในการดำเนินการโครงการรับจำนำข้าวเปลือกนาปรัง ปีการผลิต 2555 เพิ่มจาก 1.2 แสนล้านบาท เป็น 1.61 แสนล้านบาท เพิ่มขึ้น 4.1 หมื่นล้านบาท และ 3.ปรับลดวงเงินกู้โครงการรับจำนำข้าวเปลือกนาปี ปีการผลิต 2554/2555 จาก 1.05 แสนล้านบาท เหลือ 6.4 หมื่นล้านบาท ลดลง 4.18 หมื่นล้านบาท 
ปัจจุบันหนี้สาธารณะของไทยอยู่ที่ 42% และคาดว่าในสิ้นปี 2555 จะอยู่ที่ประมาณ 45%
นายชลิตรัตน์ จันทรุเบกษา รองโฆษกประจำสำนักนายกฯ เปิดเผยว่า ครม.รับทราบรายงานสถานะความก้าวหน้าการดำเนินโครงการภายใต้งบกลางรายการค่าใช้จ่ายในการเยียวยา ฟื้นฟู และป้องกันความเสียหายอุทกภัยแบบบูรณาการ 1.2 แสนล้านบาท โดยพบว่าส่วนราชการบางแห่งมีสถานะเบิกจ่ายสูง แต่ผลการดำเนินงานต่ำ
ดังนั้น ครม. จึงมีมติเร่งรัดให้ส่วนราชการและจังหวัดเร่งรัดการเบิกงบประมาณให้สอดคล้องกับความเป็นจริง 
ขณะที่สำนักงบประมาณรายงานว่า มี 2 กระทรวง และ 4 จังหวัด ที่มีเบิกจ่ายงบสูง แต่ผลการดำเนินงานสูงกว่า 80% คือ กระทรวงเกษตรและสหกรณ์ และสำนักงานพระพุทธศาสนาแห่งชาติ ส่วน 4 จังหวัดดังกล่าวได้แก่ จ.ยโสธร ลำปาง อ่างทอง และพะเยา ส่วนที่เหลือ 15 กระทรวง และ 69 จังหวัด เบิกจ่ายงบสูงแต่ผลการดำเนินการต่ำ 
ทั้งนี้ ปัจจุบันสำนักงบประมาณจัดสรรเงินฟื้นฟูเยียวยาน้ำท่วมแล้ว 1.17 แสนล้านบาท มีการลงนามในสัญญาก่อสร้าง 1.04 แสนล้านบาท เบิกจ่ายจริง 7.42 หมื่นล้านบาท